b'\n_START_ARTICLE_\nKoevolucija\n_START_PARAGRAPH_\nKoevolucija je sprememba genetske sestave enega organizma ali organske vrste, ki nastane kot odgovor na spremembo genetske sestave drugega organizma ali organske vrste. To pomeni, da na koevolucijske spremembe striktno vplivajo samo biotski dejavniki - kakr\xc5\xa1nekoli interakcije in odnosi med \xc5\xbeivimi organizmi, ki \xc5\xbeivijo v istem okolju. Abiotski vplivi (ne\xc5\xbeivi, ne\xc5\xbeivljenjski), kot so spremembe okolja ali podnebja, torej ne spadajo med dejavnike, ki vzpodbujajo koevolucijske spremembe.\n_START_SECTION_\nDifuzna koevolucija\n_START_PARAGRAPH_\nDifuzna koevolucija je primer razvoja, ki ni vezan samo na eno dolo\xc4\x8deno vrsto, pa\xc4\x8d pa pride do vzajemne skladnosti ve\xc4\x8d razli\xc4\x8dnih vrst. Lep primer so razli\xc4\x8dne vrste rastlin, ki se na razli\xc4\x8dne na\xc4\x8dine bolj ali manj uspe\xc5\xa1no borijo proti razli\xc4\x8dnim vrstam napadalcev. V nekem \xc4\x8dasovnem obdobju se obrambni na\xc4\x8dini vseh razli\xc4\x8dnih vrst rastlin izena\xc4\x8dijo oziroma poenotijo in s tem ustvarijo nekak\xc5\xa1no skupno obrambo proti napadalcem, ki se izka\xc5\xbee za mnogo uspe\xc5\xa1nej\xc5\xa1o.\n_START_SECTION_\nNivoji koevolucije\n_START_PARAGRAPH_\nKoevolucijske spremembe se ne dogajajo samo v ekosistemu, pa\xc4\x8d pa so prisotne tudi na drugih nivojih. V mikrokozmosu, oziroma v samih organizmih prav tako potekajo tekmovanja in sodelovanja v borbi za obstanek (virusi proti gostiteljem).\n_START_SECTION_\nTehnolo\xc5\xa1ka koevolucija\n_START_PARAGRAPH_\nPojem koevolucija so uporabili tudi v znanstvenih in tehnolo\xc5\xa1kih krogih, saj je ravno koevolucija tisto, kar nam prina\xc5\xa1a napredek v tehnologiji. Posodobitve in izbolj\xc5\xa1ave tehnolo\xc5\xa1kih dose\xc5\xbekov imajo namre\xc4\x8d vedno za posledico tudi nadaljnje izbolj\xc5\xa1ave drugih, sorodnih in medsebojno odvisnih elementov. Primer so recimo ra\xc4\x8dunalni\xc5\xa1ke strojne komponente, ki v napredku striktno sledijo druga drugi. Procesorji postajajo mo\xc4\x8dnej\xc5\xa1i in manj\xc5\xa1i, skladno s tem se spreminjajo ohi\xc5\xa1ja, osnovne plo\xc5\xa1\xc4\x8de, hlajenje sistemov. Tudi razvijanje programske opreme tesno sledi razvoju strojnih komponent - zmogljivej\xc5\xa1i procesorji in grafi\xc4\x8dne kartice omogo\xc4\x8dajo uporabo mo\xc4\x8dnej\xc5\xa1ih operacijskih sistemov in kompleksnej\xc5\xa1ih programov.'